  Виталий Пронин Анайлэн нуналэныз валче Драмая ӟуч театр 23-тӥ ноябре сяськаясь возь выллем луиз. Шаерысьтымы трос нылпиё анайёсты, мурт нылпиез будэтӥсьёсты, адӟем карымон мемиосты, песянайёсты Удмуртилэн Президентэзлэн нимыныз сяськаосын пумитазы. Сизьым сю пала нылкышноослы шуд усиз театрлэн выль усьтӥськем юртаз «Примадонна» спектакль учкыны.Празднике ӧтем делегациос пӧлын Шаркан ёросысь дас вить анайёс вал. Ёрос администрациысь семья ужпумъёсъя отделысь валтӥсь специалист Ирина Долганова верамъя, куинь но солэсь ятыр пинал вордӥсьёс районын та дырлы куинь сю пала пусъемын. Празднике лыктэмъёс пӧлысь тросэз вить нылпи будэто, вань мурт пиналэз вордӥсьёс, вылӥ наградаен дунъямъёс.Тюарысь Лидия Волкова кузпалыныз вить нылпи будэтӥз. Туэ гужем со пусъемын «Анаез данъян» гадьпусэн. Кыкваысь Людмила Бельтюкова озьы ик вить нылпи вордӥз. Сое но кузпалзэ данъязы «Яратон но оскон понна» Россилэн медаленыз.- Бадӟым ужрадъёсы ӧтчакузы, делегацие пыртоноос пумысен дэмланъёс луо, - шуэ Ирина Николаевна. - Нош таяз учыре нимысьтыз ӵектонъёс ӧй вал, соин ик кутоно кариським сыӵе анайёсты, кинъёсты, оло, «Анаез данъян» гадьпусэн уз но дунъялэ, но соос адӟем карымон нылпи будэто.Туннэ Александр Волков сӥё-дано ужрадын «Анайлэн данэз» гадьпус бырттӥз шаерысьтымы эшшо трос нылпиё 36 анайёслы. Соос пӧлын - Шаркан ёросысь Пороз гуртысь вить нылпи будэтӥсь дышетӥсь Вера Иванова.Лия Малых. Туспуктӥз Владимир Беломорских. Теги: АлександрВолков Шаркан  